b'\n_START_ARTICLE_\nVikrioji lap\xc4\x97\n_START_SECTION_\nI\xc5\xa1vaizda\n_START_PARAGRAPH_\nTai nedidel\xc4\x97 pilka lap\xc4\x97 su didel\xc4\x97mis ausimis ir pla\xc4\x8diu trumpu snukiu. Auk\xc5\xa1tis per gog\xc4\x85 apie 30 cm, k\xc5\xabnas 37-53 cm, uodega \xe2\x80\x93 22-35 cm ilgio. Sveria apie 2-3 kg. Patinai truput\xc4\xaf stambesni u\xc5\xbe pateles. Kailis tankus, neilgas, uodega puri. K\xc5\xabno spalva \xc5\xa1viesiai pilka, \xc5\xa1onuose ir ant koj\xc5\xb3 yra rusvi lopeliai; vasar\xc4\x85 kailis tampa rausvai geltonas. Pilvo ir gerkl\xc4\x97s kailis \xc5\xa1viesesnis. Uodegos galiukas juodas. Abipus nosies yra juodos \xc5\xbeym\xc4\x97s.\n_START_SECTION_\nPaplitimas\n_START_PARAGRAPH_\nPaplitusi nuo Kanados pietvakarin\xc4\x97s dalies iki Teksaso. Gyvena atvirose \xc5\xbeol\xc4\x97tose lygumose ir dykumose. 1930 m. Kanados teritorijoje visi\xc5\xa1kai i\xc5\xa1nyko. Dabar populiacija \xc5\xabgtel\xc4\x97jo.\n_START_SECTION_\nGyvenimo b\xc5\xabdas ir maitinimasis\n_START_PARAGRAPH_\nVasar\xc4\x85 aktyvi prietemoje ir nakt\xc4\xaf. Vasaros kar\xc5\xa1tomis ar v\xc4\x97juotomis dienomis t\xc5\xabno giliuose ilguose po\xc5\xbeeminiuose urvuose, kurios pa\xc4\x8dios i\xc5\xa1sirausia. Kartais u\xc5\xbeima apleistus barsuk\xc5\xb3 urvus. Guoli\xc5\xb3 b\xc5\xabna kelet\xc4\x85, ne iki 13._NEWLINE_Vikrioji lap\xc4\x97 savo teritorijos ne\xc5\xbeymi. Teritorija, kurioje gyvena, u\xc5\xbeima iki 5 km\xc2\xb2, o tose vietose, kur ji nedidel\xc4\x97, tai gyvenamosios teritorijos dengia viena kit\xc4\x85. \xc5\xa0i\xc5\xb3 lapi\xc5\xb3 socialin\xc4\x97 elgsena netipi\xc5\xa1ka \xe2\x80\x93 patel\xc4\x97s saugo teritorij\xc4\x85, o patinai kraustosi i\xc5\xa1 vienos \xc4\xaf kit\xc4\x85. Manoma, kad taip yra d\xc4\x97l to, kad patel\xc4\x97s maitina jauniklius, o patinai joms nepadeda. Kol jaunikliai u\xc5\xbeauga, pa\xc4\x8dios patel\xc4\x97s i\xc5\xa1imtinai maitinasi vabzd\xc5\xbeiais._NEWLINE_Vikrioji lap\xc4\x97 minta grau\xc5\xbeikais, laukiniais triu\xc5\xa1iais, taip pat ant \xc5\xbe\xc4\x97m\xc4\x97s perin\xc4\x8diais pauk\xc5\xa1\xc4\x8diais, ropliais ir vaisiais. \xc5\xbdiem\xc4\x85 daugiausia minta dv\xc4\x97seliena, kuri atlieka nuo stambesni\xc5\xb3 pl\xc4\x97\xc5\xa1r\xc5\xabn\xc5\xb3. Vasar\xc4\x85 su\xc4\x97da daug vabzd\xc5\xbei\xc5\xb3, ypa\xc4\x8d sk\xc4\x97ri\xc5\xb3, kurie sudaro apie 50 proc. maisto raciono. Pa\xc4\x8dias lapes gaudo kojotai._NEWLINE_Tai labai paslaptingi gyv\xc5\xabnai, tod\xc4\x97l apie j\xc5\xb3 gyvenimo b\xc5\xabd\xc4\x85 nedaug \xc5\xbeinoma. Labai baik\xc5\xa1t\xc5\xabs, tod\xc4\x97l esant pavojui tuoj pat pasi\xc5\xa1alina. B\xc4\x97gdami i\xc5\xa1vysto 60 km/h greit\xc4\xaf, be to kei\xc4\x8dia krypt\xc4\xaf, tod\xc4\x97l ir vadinama vikri\xc4\x85ja lape.'